Sarri Chelseast: üks-kaks muudatust ja saame minu moodi jalgpalli mängida (0)
Chelsea uus peatreener Maurizio Sarri märkis klubi telekanalile, et ei kavatse meeskonda oluliselt muuta.
Londoni hiid kulutas ligi 20 miljonit eurot, et Sarri Napolist kätte saada, kuid vastuolulise itaallase sobivus Chelseasse jääb esialgu küsimuseks. Ta on varasemalt öelnud, et "kui näen oma meeskonda 30. minutil kaitsmas ja vasturünnakutele mängimas, lähen tagasi panka tööle, sest mul poleks lõbus".
"Ma arvan, et Chelseal on juba praegu väga hea meeskond," kiitis Sarri nüüd Chelsea TV-le. "Probleem on selles, et Inglismaal on viis või kuus väga head meeskonda. Arvan, et ühe või kahe muudatusega on meil võimalik proovida minu moodi jalgpalli mängida."
Esimene muudatustest võis tulla Sarriga koos - paar tundi pärast treenerit kinnitati poolkaitsja Jorginho üleminek Napolist. Chelseat on hiljuti seostatud ka näiteks Aleksandr Golovini ja Gonzalo Higuainiga.